**TÁJÉKOZTATÁS**

Kisbér Város Önkormányzatának Képviselő-testülete

Gazdasági, Műszaki, Jogi, Környezetvédelmi Bizottsága

2024. december 3-i ülésére

**Tárgy: Lovarda ún. déli épület felújítására vonatkozó tervlapok ismertetése a háziorvosokkal, fogorvosokkal**

**Tisztelt Bizottság!**

Kezdeményezésemre 2024. november 26-án a Kisbéri Közös Önkormányzati Hivatal Székhely Hivatalának dísztermében ismertetésre kerültek a megjelent háziorvosok, fogorvosok részére a Lovarda ún. déli épület felújítására vonatkozó tervlapok, helyszínrajzok.

Jelen voltak: dr. Shakibapoor Reza, dr. Dobos Adél, dr. Trifonov Rumján, dr. Kemény János, dr. Nemes Tünde, dr. Morvai Zita, Vithalm Norbert, Bondár Balázs, Sinkovicz Zoltán, dr. Pápai Tamás, Harmathné Friesz Andrea.

Sinkovicz Zoltán polgármester röviden ismertette az előzményeket. Tavaly év végén döntött az előző képviselő-testület az épület funkcióiról. Az orvosi rendelők kialakítása kapcsán az volt a képviselő-testület álláspontja, hogy mivel önkormányzati alapfeladat a háziorvosi, fogorvosi ellátás biztosítása, és jelenleg nem önkormányzati ingatlanban vannak elhelyezve, a bérleti és a rezsi költségek miatt célszerű lenne egy egészségügyi központ kialakítása, ahol a háziorvosok, fogorvosok, védőnői szolgálat is helyet kaphatna. Az az épület, amelyben az egyik gyermekorvos és a védőnői szolgálat van elhelyezve, szintén komolyabb felújításra szorulna, de csak kisebb javítási munkák elvégzésére van lehetőség.

Hiányosság a városban, hogy nincs egy fedett rendezvénytér, itt az is helyet tud kapni. Emellett fontosnak tartotta a képviselő-testület szolgálati lakások kialakítását is.

Az előző tervezési irány meghatározása után 2024. februárjában döntött arról a testület, hogy a tervező által elkészített „A” és „B” verziók közül az „A” verziót választja. Mindkét verzió tartalmazta a funkciókat, de azért az „A” verziót választotta a képviselő-testület, mert a másik verziónál a lakások olyan helyre kerültek volna, amelyek szinte teljesen északi tájolásúak lettek volna, és erre a homlokzatra lakóhelyiséget nem lehet elhelyezni, mert a szükséges benapozást nem lehet biztosítani. A tervező akkor elmondta, hogy örökségvédelmi szempontból a folyosókhoz nem lehet nyúlni, az épület történeti kutatása egyértelműen kimondja, hogy a folyosóstruktúrát meg kell tartani. Az „A” verzió mellett szól az is, hogy a másik verziónál a lakások a rendezvénytér mellé kerültek volna, ami zavaró lett volna, tekintettel arra, hogy nem csak városi, hanem magán célú rendezvények megtartását is szolgálná ez a rendezvénytér. Mivel műemlék épületről van szó, szigorú örökségvédelmi szabályok, előírások vannak, amelyeket be kell tartani.

Az ismertetett terv szerinti felosztásban 6 db lakás a Járási Hivatallal szemközti épületrészbe kerül, 4 kicsi és 2 nagy. Mellette a kapuátjáró meg lenne nyitva és a Járási Hivatallal szemközti épületrész kapuátjáró utáni részében lennének a gyerekorvosi rendelők. A Desseő Gyula utcával határos épületrészen a háziorvosi és fogorvosi rendelők, a végén pedig a 286 m2-es rendezvényterem kiszolgáló helyiségekkel.

A jelenlévő orvosok számára kivetítésre került az épület alaprajza, az orvosi rendelők alaprajza. A tervezett felújítással a jövőre nézve összességében egyetértettek, jóváhagyásukat adták néhány szakmai észrevétel mellett. A háziorvosok jelezték, hogy előírás a külön asszisztensi szoba, a bemutatott rajzon pedig 2 háziorvoshoz 1 asszisztensi szoba van feltüntetve. A fogorvosok a fogorvosi rendelőt kicsinek találták, jelenleg 31,88 m2-es a rendelő, a röntgenezés miatt kell hely, hogy a röntgensugár miatt félre lehessen vonulni. Javasolták, hogy ÁNTSZ előírásokat és praktikussági szempontokat is vegyen figyelembe a tervező.

Kisbér, 2024. december 02.

Bondár Balázs sk.

GMJK Bizottság elnöke

**Műszaki Bizottság**

A bizottság javasolja Siklósi József tervező úr felé továbbítani az egyeztetésen az orvosok által elhangzott észrevételeket és kéri figyelembe venni a Nemzeti Népegészségügyi és Gyógyszerészeti Központ előírásait.

Kisbér, 2024. december 10.

Bondár Balázs s.k. Pápai Mónika s.k.

elnök referens